b'\n_START_ARTICLE_\nUni\xc3\xb3 Internacional de Biketrial\n_START_SECTION_\nHist\xc3\xb2ria\n_START_PARAGRAPH_\nLa BIU nasqu\xc3\xa9 a la final de la Copa del M\xc3\xb3n de Trials\xc3\xadn Indoor a Praga, a finals de 1991, fruit d\'una reuni\xc3\xb3 entre els diferents delegats nacionals de trials\xc3\xadn de l\'UCI. Despr\xc3\xa9s de triar el nom de BikeTrial, el txec Josef Dressler (pare del pilot del mateix nom) es va oferir a formalitzar la legalitzaci\xc3\xb3 de la nova federaci\xc3\xb3 internacional als ministeris de la Rep\xc3\xbablica Txeca, amb les sigles BIU (BikeTrial International Union), cosa que es f\xc3\xa9u a comen\xc3\xa7aments de 1992. Tot seguit es va formar la Junta Directiva de la nova entitat i es varen confeccionar i aprovar els nous reglaments t\xc3\xa8cnics, els quals inclo\xc3\xafen la limitaci\xc3\xb3 de 2 minuts de temps per a completar les zones, una innovaci\xc3\xb3 aleshores inaudita que ha reeixit fins al punt que actualment s\'aplica tamb\xc3\xa9 al trial motociclista. _NEWLINE_El 1995, havent renunciat a presentar-se a les segones eleccions de la BIU, Dressler fou succe\xc3\xaft en el c\xc3\xa0rrec pel vicepresident vigent, el japon\xc3\xa8s Hiroshi Hirano, qui ha ostentat la presid\xc3\xa8ncia de l\'entitat des d\'aleshores fins a l\'actualitat.\n_START_SECTION_\nActivitat\n_START_PARAGRAPH_\nLa BIU planifica els Campionats del M\xc3\xb3n des de l\'any 1992, coordina els diferents campionats nacionals, controla les llic\xc3\xa8ncies anuals, evoluciona els reglaments t\xc3\xa8cnics (consensuant-ho amb les delegacions internacionals) i tramet informaci\xc3\xb3 setmanal de tot all\xc3\xb2 relacionat amb el biketrial mundial, amb el nom de "BIU News". _NEWLINE_Tota aquesta coordinaci\xc3\xb3 i informaci\xc3\xb3 la realitza el mateix Hiroshi Hirano, en contacte amb els delegats estatals. Aquests darrers es responsabilitzen de la coordinaci\xc3\xb3 de l\'esport a la seva demarcaci\xc3\xb3: expedici\xc3\xb3 i control de llic\xc3\xa8ncies, organitzaci\xc3\xb3 dels respectius campionats nacionals i tota la relaci\xc3\xb3 amb la BIU.'